**Ministru kabineta noteikumu projekta “Kārtība, kādā civilo ekspertu nosūta dalībai starptautiskajā misijā vai operācijā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Kārtība, kādā civilo ekspertu nosūta dalībai starptautiskajā misijā vai operācijā” (turpmāk – Projekts) mērķis ir noteikt vienotu tiesisko regulējumu jautājumos, kas skar civilo ekspertu nosūtīšanu un dalību starptautiskajās misijās un operācijās.  Projekts precizē civilo ekspertu nosūtīšanas nosacījumus, vienlīdzīgu un atbilstošu atalgojumu, iekļauj sociālās rehabilitācijas izdevumu segšanas kārtību, nosaka nelaimes gadījumu, kuros cietis civilais eksperts, izmeklēšanas un uzskaites kārtību, kā arī nosaka apbedīšanas izdevumu apmēru un to segšanas kārtību.  Projekts stāsies spēkā pēc tā apstiprināšanas Ministru kabinetā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ir sagatavots, pamatojoties uz Ministru prezidenta 2020. gada 4. februāra rezolūciju Nr. 12/2020-JUR-5, kurā lūgts Ārlietu ministrijai sagatavot un noteiktā kārtībā iesniegt Ministru kabinetā Starptautiskās palīdzības likuma (2020. gada 16. janvāra likuma “Grozījumi Starptautiskās palīdzības likumā” redakcijā) 12. panta trešajā daļā, 13. panta otrās daļas 3. punktā, ceturtajā un piektajā daļā minētos tiesību akta projektus, attiecīgi nodrošinot pārejas noteikumu 6. un 7. punktā Ministru kabinetam doto uzdevumu izpildi.  Starptautiskās palīdzības likuma 12. panta trešā daļa paredz, ka Ministru kabinets nosaka kārtību, kādā civilo ekspertu nosūta dalībai starptautiskajā misijā vai operācijā, civilā eksperta dalības nosacījumus, kā arī dalības finansēšanas kārtību.  Starptautiskās palīdzības likuma 13. panta otrās daļas 3.  punkts paredz, ka Ministru kabinets nosaka apbedīšanas izdevumu apmēru un segšanas kārtību par civilo ekspertu, kas starptautiskās misijas vai operācijas laikā gājis bojā vai miris gada laikā pēc atgriešanās no dalības starptautiskajā misijā vai operācijā ievainojuma (sakropļojuma, kontūzijas) vai tādas slimības dēļ, kuras cēlonis saistīts ar amata pienākumu pildīšanu starptautiskajā misijā vai operācijā.  Starptautiskās palīdzības likuma 13. panta ceturtā daļa paredz, ka Ministru kabinets nosaka kārtību, kādā izmeklē un uzskaita nelaimes gadījumus, kuros cietis civilais eksperts, pildot amata pienākumus starptautiskajā misijā vai operācijā.  Starptautiskās palīdzības likuma 13. panta piektā daļa paredz, ka Ministru kabinets nosaka kārtību, kādā civilajam ekspertam pēc atgriešanās no starptautiskās misijas vai operācijas sedz sociālās rehabilitācijas izdevumus.  Projekts neattiecas uz Iekšlietu ministrijas sistēmas iestāžu amatpersonu ar speciālajām dienesta pakāpēm nosūtīšanu dalībai starptautiskajās misijās un operācijās. Tās dalībai šādās misijās un operācijās tiek nosūtītas saskaņā ar Ministru kabineta 2007. gada 22. maija noteikumiem Nr. 340 „Kārtība, kādā Valsts robežsardzes, Valsts policijas un Valsts ugunsdzēsības un glābšanas dienesta amatpersonas ar speciālajām dienesta pakāpēm nosūta dalībai starptautiskajās misijās un operācijās, un dalības finansēšanas kārtība” (turpmāk – Noteikumi Nr. 340), kā arī saskaņā ar Robežsardzes likumu, likumu “Par policiju” un Ugunsdrošības un ugunsdzēsības likumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Starptautiskās palīdzības likuma 12. panta trešajā daļā noteiktais deleģējums līdz 2020. gada 30. jūnijam tika īstenots saskaņā ar Ministru kabineta 2009. gada 13. janvāra noteikumiem Nr. 35 “Kārtība, kādā civilo ekspertu nosūta dalībai starptautiskajā misijā, un dalības finansēšanas kārtība” (turpmāk – Noteikumi Nr. 35).  Atsaucoties uz Starptautiskās palīdzības likuma 1. pantā iekļauto starptautiskās operācijas definīciju un visa teksta papildināšanu ar jēdzienu “operācija” attiecīgajā locījumā, Projekta nosaukums un tā teksts līdztekus jēdzienam “starptautiskā misija” iekļauj jēdzienu “operācija” atbilstošā locījumā. Tas veikts, lai Latvijas nosūtītie civilie eksperti varētu piedalīties Ziemeļatlantijas līguma organizācijas (turpmāk – NATO) vai Eiropas Savienības (turpmāk – ES) dalībvalsts vai starptautisko organizāciju – Apvienoto Nāciju Organizācijas, NATO, Eiropas Drošības un sadarbības organizācijas un ES Kopējās drošības un aizsardzības politikas (turpmāk – KDAP) ietvaros īstenotajās misijās un operācijās, kuru mērķis ir miera uzturēšana, konfliktu novēršana un starptautiskās drošības nodrošināšana.  Starptautiskās operācijas definīcija Starptautiskās palīdzības likumā ir iekļauta saskaņā ar ES KDAP izpratni. Starptautiskās glābšanas operācijas, kuru mērķis ir likvidēt dabas katastrofu sekas, evakuēt civiliedzīvotājus no apdraudētām vietām vai veikt līdzīga rakstura darbības, kā arī starptautiskās humānās operācijas, kuru mērķis ir sniegt palīdzību civiliedzīvotājiem, kas cietuši karadarbības vai citu ekstremālu apstākļu rezultātā, nav daļa no ES KDAP.  Projekta 2. punkts nosaka, ka civilā eksperta kandidatūru dalībai starptautiskajā misijā vai operācijā piesaka sekojošas izvirzošās institūcijas: par nozari atbildīgā ministrija, kas izvirza valsts pārvaldes un tiesu varas pārstāvjus (2.1. apakšpunkts); Ārlietu ministrija, kas izvirza tās pārstāvjus, kā arī citas fiziskas personas (2.2. apakšpunkts); cita valsts institūcija, kas izvirza tās pārstāvjus (2.3. apakšpunkts). Ja par nozari ir atbildīgas vairākas ministrijas, nozares eksperta kandidatūru izvirza tā ministrija, kura atbalsta civilā eksperta dalību attiecīgajā starptautiskajā misijā vai operācijā.  Projekta 2.3. apakšpunktā iekļautas tās valsts institūcijas, kuras nav Ministru kabineta locekļa padotībā un kuru tiešā funkcija nav saistīta ar valsts pārvaldes realizēšanu. Šādas iestādes var būt gan Ģenerālprokuratūra, kas kā neatkarīga tiesu institūcija var izvirzīt prokuratūras pārstāvjus, gan Valsts kontrole kā neatkarīga augstākā revīzijas iestāde, gan Ministru kabineta pārraudzībā esošas valsts iestādes kā Satversmes aizsardzības birojs, Valsts drošības dienests, Korupcijas novēršanas un apkarošanas birojs, gan Latvijas Banka un Finanšu un kapitāla tirgus komisija kā autonomas valsts iestādes, kā arī citas valsts iestādes.  Projekta 5. punkts paredz, ka Projekta 2.1. apakšpunktā minētā izvirzošā institūcija sadarbībā ar Ārlietu ministriju sagatavo un noteiktā kārtībā iesniedz Ministru kabinetā rīkojuma projektu par civilā eksperta dalību starptautiskajā misijā vai operācijā.  Projekta 6. punkts paredz, ka Ārlietu ministrija sagatavo un noteiktā kārtībā iesniedz Ministru kabinetā rīkojuma projektu par Ārlietu ministrijas vai Projekta 2.3. apakšpunktā minētās izvirzošās institūcijas izvirzītā civilā eksperta dalību starptautiskajā misijā vai operācijā. Regulējums iekļauts, lai 2.3. apakšpunktā minētās izvirzošās institūcijas eksperti varētu piedalīties starptautiskajās misijās un operācijās arī tad, ja šīm institūcijām nav likumdošanas iniciatīvas Ministru kabineta rīkojuma projekta sagatavošanai un iesniegšanai.  Projekta 16. punkts nosaka, ka izdevumus, kas saistīti ar civilā eksperta dalību starptautiskajā misijā vai operācijā, izvirzošā institūcija sedz no tai budžetā paredzētajiem līdzekļiem vai normatīvajos aktos noteiktajā kārtībā pieprasa no valsts budžeta programmas “Līdzekļi neparedzētiem gadījumiem”.  Līdz šim valsts un pašvaldību amatpersonu un darbinieku, kā arī fizisko personu (neatkarīgo civilo ekspertu) nosūtīšanu starptautiskajās misijās noteica Noteikumi Nr. 35 un Noteikumi Nr. 340. Tā kā abos minētajos noteikumos iekļautās normas atšķiras, eksperti misijās ir nosūtīti uz atšķirīgiem nosacījumiem. Tie ietekmē eksperta mēneša darba algas uz misijas laiku (izmaksu un apjomu), piemaksu, kā arī sociālo garantiju esamību vai neesamību.  Lai novērstu normatīvajā regulējumā pastāvošās atšķirības, kas radījušas nevienlīdzīgus apstākļus civilo ekspertu dalībai starptautiskajās misijās un operācijās, Projektā iekļauti šādi punkti.  Projekta 17. punkts paredz mēneša darba algas maksāšanu un Latvijas Republikas normatīvajos aktos noteikto sociālo garantiju saglabāšanu visiem civilajiem ekspertiem to dalības laikā starptautiskajā misijā un operācijā (fiziskām personām – mēneša algu vienas minimālās mēneša darba algas apmērā). Šobrīd spēkā esošais regulējums rada nevienlīdzīgu attieksmi pret tām fiziskām personām, kuras ar Ministru kabineta rīkojumu nosūtītas dalībai starptautiskajās misijās vai operācijās, kurās nosūtītājvalstij nav izvirzīta prasība tās civilajiem ekspertiem maksāt mēneša darba algu. Piemēram, šādā situācijā atrodas Latvijas civilie eksperti EDSO Speciālajā novērošanas misijā Ukrainā. Šiem ekspertiem kā fiziskām personām nav saglabāta darba devēja (piemēram, kādas nevalstiskās organizācijas vai pētniecības centra) mēneša darba alga, un arī valsts nemaksā mēneša darba algu uz dalības laiku misijā. Valsts ekspertam kompensē tikai veselības apdrošināšanu līdz 129 *euro* mēnesī. Rezultātā civilie eksperti, kas valsts interesēs nosūtīti dalībai starptautiskajā misijā ar paaugstinātu bīstamību, uz misijas laiku (no 1 līdz 6 gadiem) nesaņem mēneša darba algu un zaudē Latvijas Republikas normatīvajos aktos noteiktās sociālās garantijas.  Projekta 18. punkts paredz ekspertiem piemaksas saņemšanu par dalību starptautiskajā misijā vai operācijā papildus noteiktajai mēneša darba algai, piemaksas summas pielīdzinot Ministru kabineta 2010. gada 29. jūnija noteikumos Nr. 602 “Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību” 1. pielikumā norādītājām summām. Projekta 18. punkta redakcija ir izlīdzināta ar Noteikumu Nr. 340 11. punktu, kas paredz, ka amatpersona, piedaloties starptautiskajā misijā vai operācijā, papildus noteiktajai mēneša darba algai mēnesī saņem piemaksu, ko reizina ar Ministru kabineta rīkojumā noteikto koeficientu. Šo ikmēneša piemaksu saņem ikviens saskaņā ar Noteikumiem Nr. 340 starptautiskajā misijā vai operācijā nosūtītais civilais eksperts. Līdz šim civilie eksperti, kas nosūtīti dalībai starptautiskajā misijā saskaņā ar Noteikumiem Nr. 35, šādu piemaksu nesaņēma. Ir svarīgi šo normu izlīdzināt, lai nepieļautu, ka Latvijas civilie eksperti dalībai starptautiskajās misijās un operācijās paaugstinātas bīstamības reģionos nosūtīti uz būtiski atšķirīgiem finansiāliem nosacījumiem.  Projekta 19.3. apakšpunktā ir noteikta ceļa izdevumu segšana līdz starptautiskās misijas vai operācijas norises vietai un reizi kalendāra gadā dodoties atvaļinājumā uz Latviju un atgriežoties no Latvijas. Papildus tam šajā apakšpunktā noteikta ceļa izdevumu segšana līdz starptautiskās organizācijas, kas izveidojusi minēto misiju vai operāciju, rīkoto pirms-misijas apmācību vietai un atpakaļ uz Latviju pēc dalības misijā vai operācijā. Minētā norma Projektā iekļauta, jo atšķiras starptautisko organizāciju noteiktās prasības civilo ekspertu nosūtīšanai dalībai starptautiskajā misijā vai operācijā. Piemēram, nosūtot civilo ekspertu dalībai ES civilajā misijā, ES nosaka, ka nosūtītājvalsts sedz eksperta ceļa izdevumus līdz misijas vai operācijas norises vietai un atpakaļ uz nosūtītājvalsti. Savukārt, ekspertiem, kas nosūtīti dalībai, piemēram, EDSO misijā, EDSO sedz ceļa izdevumus no EDSO Galvenās mītnes Vīnē (kur notiek civilo ekspertu, kas nosūtīti dalībai EDSO misijā, pirms-misijas apmācības) līdz misijas norises vietai un atpakaļ. Attiecīgi Latvijai būtu jāsedz valsts interesēs nosūtītā civilā eksperta ceļa izdevumi līdz pirms- misijas apmācības vietai un atpakaļ uz Latviju pēc dalības attiecīgajā misijā vai operācijā. Pretējā gadījumā civilajam ekspertam ceļa izdevumi līdz pirms-misijas apmācību vietai un atpakaļ uz Latviju pēc dalības attiecīgajā misijā vai operācijā ir jāsedz no personīgajiem līdzekļiem. Projektā apzīmējums “norises vieta” lietots, lai apzīmētu administratīvo teritoriju (pilsētu, rajonu, apgabalu), kur tiek īstenota attiecīgā starptautiskā misija vai operācija.  Papildus, Projekta 19.7.2. apakšpunkts paredz māklera pakalpojumu segšanu (izlīdzināts ar Noteikumu Nr. 340 13.7.2. punktu) un 19.8. apakšpunkts paredz citu ar civilā eksperta pienākumu pildīšanu starptautiskajā misijā vai operācijā saistīto faktisko izdevumu saskaņā ar iesniegtajiem dokumentiem segšanu (izlīdzināts ar Noteikumu Nr. 340 13.7.3. apakšpunktu).  Starptautiskās palīdzības likuma 13. panta piektajā daļā noteiktais deleģējums Ministru kabinetam noteikt kārtību, kādā civilajam ekspertam sedz sociālās rehabilitācijas izdevumus līdz 2020. gada 30. jūnijam tika īstenots saskaņā ar Ministru kabineta 2017. gada 30. maija noteikumiem Nr. 274 “Kārtība, kādā civilajam ekspertam pēc atgriešanās no starptautiskās misijas sedz sociālās rehabilitācijas izdevumus” (turpmāk – Noteikumi Nr. 274). Ievērojot 2020. gada 16. janvāra Starptautiskās palīdzības likuma grozījumu pārejas noteikumu 6. punktā noteikto uzdevumu Ministru kabinetam, 2020. gada 18. augustā tika pieņemti Ministru kabineta noteikumi Nr. 522 “Civilā eksperta sociālās rehabilitācijas izdevumu segšanas kārtība” (turpmāk – Noteikumi Nr. 522), kas regulē civilo ekspertu sociālās rehabilitācijas izdevumu segšanas kārtību.  Lai apvienotu vienā tiesību aktā normatīvos regulējumus par jautājumiem, kas saistīti ar civilo ekspertu dalību starptautiskajās misijās un operācijās, Projektā izveidota jauna nodaļa “V. Civilā eksperta sociālās rehabilitācijas izdevumu segšana kārtība”. Tādējādi Noteikumi Nr. 522 zaudēs spēku ar šī Projekta stāšanos spēkā.  Ņemot vērā Starptautiskās palīdzības likuma 13. panta otrās daļas 3. punkta deleģējumu un ceturtās daļas deleģējumu, Projektā paredzēta atsevišķa nodaļa “VI. Nelaimes gadījumu izmeklēšana un uzskaite, apbedīšanas izdevumu apmērs un segšanas kārtība”. Šāds tiesiskais regulējums par civilajiem ekspertiem starptautiskajās misijās un operācijās līdz šim nav pastāvējis.  Veicinot vienotu pieeju par nelaimes gadījumu izmeklēšanu un piešķiramajiem pabalstiem dažādiem Latvijas pārstāvjiem starptautiskajās misijās un operācijas, kā arī lai izlīdzinātu iespējas starp tiem civilajiem ekspertiem, kuri ir vai kuri nav valsts vai pašvaldību amatpersonas vai darbinieki, VI nodaļa izstrādāta, ņemot vērā tiesisko regulējumu, kas noteikts:   * Ministru kabineta 2010. gada 21. jūnija noteikumos Nr. 565 “Noteikumi par valsts un pašvaldību institūciju amatpersonu un darbinieku sociālajām garantijām” (turpmāk – Noteikumi Nr. 565); * Ministru kabineta 2010. gada 29. jūnija noteikumos Nr. 605 “Kārtība, kādā izmeklē un uzskaita nelaimes gadījumus, kuros cietuši karavīri dienesta laikā un zemessargi, pildot dienestu Zemessardzē” (turpmāk – Noteikumi Nr. 605).   Projekta 26. punkts paredz, ka pēc nelaimes gadījuma, kurā cietis civilais eksperts, konstatēšanas, izvirzošās institūcijas vadītājs izveido izmeklēšanas komisiju, kas neatkarīgi no kompetento iestāžu veiktajām procesuālajām darbībām, izmeklē un nosaka nelaimes gadījuma atbilstību sociālo garantiju saņemšanas nosacījumiem.  Projekta 30. punkts nosaka izmeklēšanas komisijas tiesības pārbaudīt dokumentus, kas apliecina civilā eksperta nelaimes gadījuma faktu, pēc nepieciešamības pieprasot papildus informāciju no starptautiskās misijas vai operācijas pārstāvjiem un, ja iespējams, no civilā eksperta. Lai noteiktu civilā eksperta veselības bojājuma smaguma pakāpi, konstatētu pārejošu darbnespēju vai invaliditāti, izmeklēšanas komisija pieprasa izziņu Veselības un darbspēju ekspertīzes ārstu valsts komisijai (ievērojot Noteikumu Nr. 565 7.1 punktu un Noteikumu Nr. 605 17. punktu).  Izmeklēšanas komisija sagatavo aktu par nelaimes gadījumu, kurā cietis civilais eksperts, pildot pienākumus starptautiskajā misijā vai operācijā, kurā norāda uz civilā eksperta veselības bojājuma vai bojāejas cēlonisko sakarību ar tiešo pienākumu pildīšanu, veselības bojājuma smaguma pakāpi, kā arī, vai ir iestājusies pārejoša darbnespēja vai noteikta invaliditātes grupa.  Projekta 35. punkts paredz tiesības civilajam ekspertam vai personai, kura pārstāv viņa intereses, vai personai, kuras tiesības skar izvirzošās institūcijas sagatavotais akts, aktu apstrīdēt un pēc tam pārsūdzēt tiesā Administratīvā procesa likuma kārtībā.  Projekta 36. un 37. punktā noteiktās civilā eksperta sociālās garantijas saistībā ar apbedīšanas un bēru izdevumiem pielīdzinātas valsts un pašvaldību amatpersonu (darbinieku) sociālajām garantijām (Noteikumu Nr. 565 3., 5., 30. un 31. punkts).  Projekta 39. punkts paredz izvirzošajai institūcijai veikt nelaimes gadījumu uzskaiti nelaimes gadījumos cietušo un bojā gājušo civilo ekspertu žurnālā un nosaka tā formu atbilstoši Ministru kabineta 2009. gada 25. augusta noteikumu Nr. 950 “Nelaimes gadījumu darbā izmeklēšanas un uzskaites kārtība” prasībām.  Projekta 40. punkts paredz, ka izdevumus par civilā eksperta apbedīšanu izvirzošā institūcija sedz no tai budžetā paredzētajiem līdzekļiem vai normatīvajos aktos noteiktajā kārtībā pieprasa no valsts budžeta programmas “Līdzekļi neparedzētiem gadījumiem”. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts skar fiziskās un juridiskās personas, kuras piedalās starptautiskās palīdzības aktivitāšu īstenošanā. |
| 2. | Tiesiskā regulējuma ietekme uz tautsaimniecību un administratīvo slogu | Projekts nepalielina esošo informācijas sniegšanas apjomu, tāpēc netiks uzlikts papildu administratīvais slogs un neradīsies administratīvās izmaksas. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts neietekmē spēkā esošo tiesību normu sistēmu |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts nav saistīts ar Latvijas Republikas starptautiskajām saistībām |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji aicināti līdzdarboties, rakstiski sniedzot viedokli par projektu tā izstrādes stadijā līdz 2020. gada 4. jūnijam. Projekts 2020. gada 21. maijā publicēts Ārlietu ministrijas tīmekļvietnē, sadaļā “Ārlietu ministrijas ierosinātie un saskaņošanas procesā esošie tiesību aktu projekti”, adrese: <https://www.mfa.gov.lv/aktualitates/zinas/projekti-un-lemumi-valdiba/arlietu-ministrijas-ierosinatie-un-saskanosanas-procesa-esosie-tiesibu-aktu-projekti> . |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija, kā arī citas nozaru ministrijas un institūcijas, kas nosūta vai nosūtīs ekspertus dalībai starptautiskajās misijās vai operācijās. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. |
| 3. | Cita informācija | Nav |

Ārlietu ministrs E. Rinkēvičs

Pastare 67015920

[valda.pastare@mfa.gov.lv](mailto:valda.pastare@mfa.gov.lv)